La Nau presenta el catàleg de l’exposició sobre Artur Heras amb la participació de l’artista

## La Nau presenta el catàleg de l’exposició sobre Artur Heras amb la participació de l’artista

Artur Heras i Anacleto Ferrer a l'exposició.

La Universitat de València va presentar dilluns, 9 de desembre, en el Centre Cultural La Nau, el catàleg de l’exposició ‘Halt! Imatges que pensen’, de l’artista Artur Heras (Xàtiva, 1945). L’acte es va celebrar, a l’Aula Magna, a les 19 hores, i va comptar amb la participació d’Ester Alba, vicerectora Cultura i Societat; Anacleto Ferrer, comissari de l’exposició i l’artista Artur Heras, artista.

L’exposició, que podrà visitar-se fins el pròxim dia 12 de gener, és espectacular pel volum i qualitat de l’obra presentada. Comença al Claustre, amb una escultura d’acer de gairebé 8 metres, rematada amb unes ales daurades que podria representar “l’àngel de la història” del qual parla **Walter Benjamin** i ocupa dues sales de l’edifici, la Acadèmia i Estudi General, amb més de 200 obres, entre pintures i dibuixos de grans dimensions, escultures instal·lacions, audiovisuals i informació documental..., la majoria realitzades *ex profeso* per a aquesta mostra, sobre els crims del nazisme. A partir d’ací, les creacions de l’artista indaguen en altres episodis escruixidors de la història recent com el franquisme, el sorgiment de l’extrema dreta, les deportacions a immigrants o els bombardejos a Gaza.

Al llarg de més de 300 pàgines, el cuidat catàleg de l’exposició fa un recorregut pels temes presents en l’obra de l’excepcional artista valencià **Artur Heras** (Xàtiva, 1945), a través d’assajos realitzats per diferents professionals i amics de l’artista, entre els quals es troben el propi comissari de l’exposició, el catedràtic d’Estètica i Teoria de les Arts en el Departament de Filosofia de la Universitat de València, **Anacleto Ferrer**, així com d’altres professors de la UV com **Vicente Sánchez-Biosca**, **Vicente Pla** o **Raquel Baixauli**, **Josep Salvador** (conservador de l'**IVAM**) i el traductor **Josep Monter**.

En realitat, i com explica el comissari, el catàleg s’ha concebut “com un llibre, més que com un catàleg a l’ús que explica l’exposició, perquè explora els temes presents en la mostra, amb valuoses col·laboracions que connecten l’obra de l’artista amb peces emblemàtiques de la història de l’art o amb arxius de documentals fotogràfics generats en diferents moments de la història”.

El volum comença amb les paraules de la rectora **Maria Vicenta Mestre** i la vicerectora de Cultura i Societat, **Ester Alba**, que descriuen a Artur Heras com “un dels artistes valencians més importants del canvi de segle”. De la seua pràctica artística assenyalen que “ha sabut traçar un camí propi, estèticament recognoscible i ha manifestat un ferm compromís progressista amb la modernitat”.

El catàleg també recull les aportacions d’Heras, que aclareix que inicialment no tenia previst realitzar una sèrie sobre l’Holocaust i que la idea va sorgir arran d’un primer dibuix sobre la vista aèria del camp d’Auschwitz, presa per l’aviació anglesa en 1944 i, a partir d’aquesta immersió històrica, es va plantejar com era el món quan va nàixer i el va documentar, amb el rigor del copista, aprofitant el confinament per la pandèmia de la COVID-19 i el període d’introspecció que implica qualsevol treball de creació.

En aquesta exposició, Heras s’inspira en la història i, més concretament, en l’extermini perpetrat pels nazis -tema sobre el que versa el major nombre d’obres-, i, a partir d’ací, convida a “parar” davant unes certes situacions de la història recent, com l’evolució de l’extrema dreta, les agressions civils, les deportacions d’immigrants o els bombardejos a la població palestina. D’ací prové precisament el títol de l’exposició Halt: en alemany, *alt!*. La imatge que il·lustra l’exposició (una mà excoriada) també insta el públic a dir “basta” davant moments dramàtics de la història contemporània europea, apel·lant a la necessitat de no repetir-los.

El catàleg està editat per la **Universitat de València** i compta amb la col·laboració de la **Diputació de València (Àrea de Memòria Democràtica)** i l’**Ajuntament de Xàtiva**.

Més informació:

* Más info sobre la exposición.

Arxivat en:

, Exposicions
, Centre Cultural La Nau

## Altres Notícies

La Universitat presenta a La Nau la major retrospectiva sobre l'artista i cantant Miguel de Molina

La Universitat de València presenta una exposició sobre la bellesa i utilitat que amaguen les “males herbes”

L’exposició ‘¡Viva el Arroz! Gutiérrez visita València’ recull l’obra de K-Hito al Col·legi Major Rector Peset

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar